Pa daoler ur sell ouzh danvezioù an timbroù embannet gant Spagn en Ifni e teu splann n’eo ket neptu rak adskeudenn an ideologiezh trevadennelour int dalchmat. An darn vrasañ zo gouestlet d’an natur (laboused, pesked, givri, aourgon, fleurennoù…), ha pa c’hoarvez da dudennoù ar vro bezañ skeudennaouet n’int nemet tud dizanv (henvroiz ar rummadoù “pro infancia”), oc’h ober sport (!) pe o kas ar chatal da beuriñ, ma n’int ket mammoù laouen o kinnig babigoù c’hoarzhus. Ar pennoù “istorel” zo re Spagn : ar Jeneral Franco, Roueed Spagn hag alouberien ar vro. Gwerzh timbroù zo a servij da baeañ frejoù ar Stad en Europa (“Pro Barcelona” ha “Pro Sevilla” e 1963). Hag e-kreiz ar brezel gant Maroko ec’h embann postoù Spagn daou dimbr e 1965 evit lidañ “25vet deiz-ha-bloaz ar peoc’h”…